CELEX: 62011TN0381
Language: et
Date: 2011-07-21 00:00:00
Title: Kohtuasi T-381/11: 21. juulil 2011 esitatud hagi — Eurofer versus komisjon

10.9.2011   
            
            
               ET
            
            
               Euroopa Liidu Teataja
            
            
               C 269/56
            
         21. juulil 2011 esitatud hagi — Eurofer versus komisjon
   (Kohtuasi T-381/11)
   2011/C 269/123
   Kohtumenetluse keel: saksa
   
      Pooled
   
   
      Hageja: Europäischer Wirtschaftsverband der Eisen- und Stahlindustrie (Eurofer) ASBL (Luksemburg, Luxembourg) (esindajad: advokaadid S. Altenschmidt ja C. Dittrich)
   
      Kostja: Euroopa Komisjon
   
      Nõuded
   
   Hageja palub Üldkohtul:
   
               —
            
            
               tühistada komisjoni 27. aprilli 2011. aasta otsus, millega määratakse kindlaks kogu liitu hõlmavad üleminekueeskirjad Euroopa Parlamendi ja nõukogu direktiivi 2003/87/EÜ artikli 10a kohaste tasuta saastekvootide ühtlustatud eraldamiseks (K(2011) 2772, ELT L 130, lk 1);
            
         
               —
            
            
               mõista menetluskulud välja komisjonilt.
            
         
      Väited ja peamised argumendid
   
   Hageja vaidlustab komisjoni 27. aprilli 2011. aasta otsuse, millega määratakse kindlaks kogu liitu hõlmavad üleminekueeskirjad Euroopa Parlamendi ja nõukogu direktiivi 2003/87/EÜ artikli 10a kohaste tasuta saastekvootide ühtlustatud eraldamiseks (1). Ta palub tühistada see otsus tervikuna.
   Hagi toetuseks esitab hageja viis väidet.
   
               1.
            
            
               Esimene väide: kuummetalli tootepõhine võrdlusalus rikub direktiivi 2003/87/EÜ (2) artiklit 10a
               Hageja tugineb vaidlustatud otsuse I lisas tootepõhistele võrdlusalustele esitatud nõuete õigusvastasusele.
               Hageja võidab, et kuummetalli tootepõhise võrdlusaluse kindlaksmääramine rikub direktiivi 2003/87 artiklit 10a, kuna komisjon ei võta arvesse raua- ja terasetootmises tekkivate jääkgaaside kogu süsinikusisaldust, kaasa arvatud nende kasutamine elektritootmises, vaid on sellest maha arvanud umbes 25 %. Direktiivi 2003/87 artikli 10a lõike 1 alapunkti 3 teise lause sõnastusest, direktiivi ülesehitusest, selle eesmärgist ega ajaloolisest tõlgendusest ei nähtu, et komisjonil oleks õigus teha selliseid mahaarvamisi.
            
         
               2.
            
            
               Teine väide: ELTL artikli 296 teises lõigus sätestatud põhjendamiskohustuse rikkumine
               Hageja väidab lisaks, et komisjon ei ole oma otsust piisavalt põhjendanud. Võrdlusaluste kindlaksmääramise põhjendus on puudulik. Ka komisjonipoolne võimalike konkurentsimoonutuste kartus ei ole nõuetekohaselt põhjendatud. Sellega rikutakse ELTL artikli 296 teist lõiku.
            
         
               3.
            
            
               Kolmas väide: proportsionaalsuse põhimõtte rikkumine
               Vaidlustatud otsusega rikutakse kuummetalli võrdlusaluse kindlaksmääramise osas ka proportsionaalsuse põhimõtet.
            
         
               4.
            
            
               Neljas väide: võrdse kohtlemise põhimõtte rikkumine
               Lisaks tugineb hageja võrdse kohtlemise põhimõtte rikkumisele.
            
         
               5.
            
            
               Viies väide: kogu otsuse tühistamise vajalikkus
               Hageja on seisukohal, et otsus tuleb tervikuna kehtetuks tunnistada, kuna üksnes kuummetalli võrdlusaluse tühistamise korral kohaldataks tasuta saastekvootide eraldamisele vaidlustatud otsuse artikli 10 lõike 2 punkti b kohaselt koosmõjus artikli 3 punktiga c automaatselt varuvarianti. See paneks hageja veel halvemasse olukorda kui komisjoni ebaõigete kuummetalli võrdlusaluste kohaldamine.
            
         
      (1)  ELT L 130, lk 1.
   
      (2)  Euroopa Parlamendi ja nõukogu 13. oktoobri 2003. aasta direktiiv 2003/87/EÜ, millega luuakse ühenduses kasvuhoonegaaside saastekvootidega kauplemise süsteem ja muudetakse nõukogu direktiivi 96/61/EÜ (ELT L 275, lk 32; ELT eriväljaanne 15/07, lk 631).